b'\n_START_ARTICLE_\nPanhard AML\n_START_SECTION_\nPovijest proizvodnje\n_START_PARAGRAPH_\nTijekom 1950-ih francuska vojska je u velikim koli\xc4\x8dinama koristila britansko oklopno vozilo Ferret. Unato\xc4\x8d tome, do\xc5\xa1lo se do ideje da Francuska proizvodi vlastito oklopno vozilo tako da je auto-industrija Panhard 1960. godine zapo\xc4\x8dela s proizvodnjom AML-a. Panhard je proizveo preko 4.000 vozila za doma\xc4\x87e i inozemno tr\xc5\xbei\xc5\xa1te. Tako su se modeli AML 60/90 prodavali u preko 40 zemalja dok se u Ju\xc5\xbenoj Africi na temelju licence proizvelo 1.300 AML 60/90 kao Eland 60 i Eland 90._NEWLINE_Za irsku vojsku je proizveden redizajnirani Panhard AML s dizelskim motorom._NEWLINE_Panhard je i razvio verziju oklopnog transportera odnosno Panhard M3. Taj model s AML-om dijeli 95% dijelova \xc4\x8dime se na inozemnom tr\xc5\xbei\xc5\xa1tu htjelo potaknuti mnoge zemlje da koriste oba modela (zbog manjih operativnih tro\xc5\xa1kova).\n_START_SECTION_\nBorbena povijest\n_START_PARAGRAPH_\nU razdoblju od 1970. do 1972. Libanonu su dostavljena 52 vozila te su kori\xc5\xa1tena tijekom Libanonskog gra\xc4\x91anskog rata._NEWLINE_Tijekom Falklandskog rata, argentinski 181. motorizirani eskadron je koristio 12 AML-90. Tako\xc4\x91er, nije poznat broj vozila koja su kori\xc5\xa1tena tijekom borbi pokraj glavnog grada Port Stanleyja. Argentina je svoje AML-ove koristila u borbama protiv britanske vojske koja je bila opremljena s vlastitim FV107 Scimitar i FV101 Scorpion vozilima. Britanskom pobjedom i povla\xc4\x8denjem Argentinaca iz Port Stanleyja, ostavljena su mnoga AML 90 vozila._NEWLINE_Vojska El Salvadora koristila je AML 90 tijekom borbi protiv komunisti\xc4\x8dkih pobunjenika 1980-ih i po\xc4\x8detkom 1990-ih.\n_START_SECTION_\nPanhard AML u popularnoj kulturi\n_START_PARAGRAPH_\nU James Bondovom filmu Dah smrti, dva Panharda AML su progonila afga\xc5\xa1ke mud\xc5\xbeahedine odnosno borce protiv sovjetske okupacije. AML-ovi su u filmu predstavljali sovjetska vozila koja su u stvarnosti pripadala Kraljevskoj marokanskoj vojsci. Tako\xc4\x91er, marokanski vojnici su kao filmski statisti glumili mud\xc5\xbeahedine.'